Tuagerene løsriver seg
Det var i en kunngjøring på separatistbevegelsen MNLAs nettsider og på TV-kanalen France 24 at tuaregenes leder Mossa Ag Attaher proklamerte uavhengighet for staten de kaller Azawad. I kunngjøringen understreket Attaher at den nye staten vil respektere grensene til andre land. Dagen før kunngjorde tuaregene at deres militære operasjoner var avsluttet etter at de hadde tatt kontroll over hele området de vil ha til sin egen stat.Men det er stadig uklart hvem som egentlig har kontrollen i området. Samtidig som tuaregene hyllet sin egen suksess med å frigjøre sitt land etter flere tiår med kamp, ble de etter alt å dømme jaget ut av den legendariske ørkenbyen Timbuktu av islamister som innførte sharialovgivning. Og torsdag stormet væpnede islamister det algeriske konsulatet i Gao og bortførte sju diplomater. Etter sin kunngjøring om uavhengighet sa Attaher at de dypt beklager bortføringen av diplomatene. Hans gruppe hadde vært sterkt imot bortføringen, men de godtok den til slutt for å spare diplomatenes liv. Tuaregnomadene er ikke alene i Sahel-området langs sørranden av Sahara, og mange sier det ikke er MNLA, men islamistgruppen Ansar Dine under ledelse av Iyad Ag Ghaly som i virkeligheten har styringen i ørkenen. - Ut fra det vi forstår, har ikke MNLA styringen over noe for øyeblikket. Det er Iyad som er sterkest, og han er alliert med AQIM, sier en malisk militær kilde. AQIM er al-Qaida i islamsk Maghreb, en nordafrikansk filial av al-Qaida.Omverdenen har reagert med forvirring og uklarhet på utviklingen de siste to ukene i Mali, som nå er delt mellom et opprørskontrollert nord og et sør i hendene på en junta etter et militærkupp. Men alle afrikanske land avviser uavhengighet for Nord-Mali. Ekspertene frykter at landet er blitt et sikkerhetsvakuum der islamister og smuglere kan boltre seg fritt i ørkenen. Den vestafrikanske blokken ECOWAS har gitt ordre om å sette sammen en militær styrke som skal være klar til å gå inn i Mali, mens Frankrikes president Nicolas Sarkozy torsdag lot døra stå åpen for en militær intervensjon med mandat fra FNs sikkerhetsråd om alt annet mislykkes. De vestafrikanske landene har innført økonomiske og diplomatiske sanksjoner mot Mali, som tar sikte på å nekte landet olje og kontanter, mens USA har avbrutt deler av sin bistand. Men ECOWAS har også vært i samtaler med kupplederne i Bamako og håper på en snarlig avtale om å gjenopprette et demokratisk, sivilt styre.Amnesty International er den siste organisasjonen som nå varsler at en større humanitær katastrofe kan være i emning i Nord-Mali. Ifølge Gaetan Mootoo i Amnesty er all mat og medisiner som bistandsorganisasjoner hadde lagret i området, plyndret, og de fleste bistandsarbeiderne har rømt. I Gao og andre byer er kvinner og jenter bortført og voldtatt, og vitner forteller om fullstendig lovløshet. I Gao er sykehuset plyndret og strømmen kuttet. Siden begynnelsen av krisen har over 200.000 mennesker flyktet fra Nord-Mali, halvparten av dem til naboland som Niger, Mauritania, Algerie og Burkina Faso, ifølge Amnesty.
Tuareg-opprørerne proklamerte torsdag uavhengighet etter at de i helgen tok kontroll over alle tre provinshovedsteder i nordlige Mali.